Дакъикъэ лей диIэкъым
«Мэшыкъуэ-2013» Кавказ Ищхъэрэ щIалэгъуалэ форумым шыщхьэуIум и 15-м егъэджэныгъэ лэжьыгъэхэм щыщIидзащ. Проектым ехьэлIа дерсхэр пщэдджыжьым екIуэкIа нэужь, щхьэж и унэтIыныгъэм теухуа лекторийхэм зэбгрыкIащ. Псалъэм папщIэ, «Информационные технологии» унэтIыныгъэм хэт ныбжьыщIэхэр «Секреты копирайтинга», «Механика социальной рекламы», «Блогер как активная гражданская позиция» лекцэхэм щIэсащ.
Кавказ Ищхъэрэм и Журналистхэм я зэгухьэныгъэм и Iэтащхьэ Мусаев Ражап къызэхуэсахэм къыджиIащ щIыналъэм блогер IуэхущIафэм зэрызыщиужьым, абы къыхэкIыу щIалэхэмрэ хъыджэбзхэмрэ абы гулъытэ хэха хуащIыну къыхуриджащ.
«Волонтерство» унэтIыныгъэр къыхэзыха щIалэгъуалэр щIэсащ цIыху мин 25-м я гупсысэр зэрыбунэтIынум, проектхэр зэхэлъхьэным и технологиер щызэрагъэщIа лекцэхэм. Сэ къыхэсха унэтIыныгъэр «Творчествэмрэ щэнхабзэмрэщ». Режиссурэм, проектированием нэхъ гъэщIэгъуэну узэрыбгъэдыхьэнум, нэгъуэщIхэми дыхурагъаджэ. ШыщхьэуIум и 16 пщэдджыжьым щегъэжьауэ щIэныгъэр хэзыгъахъуэ лекцэхэр диIащ, итIанэ шоу-бизнесым хэлъ щхьэхуэныгъэхэм IэщIагъэлIхэр къытхутепсэлъыхьащ. «Comedy Club» нэтыным и продюсер Ляпоров Алексей, театрымрэ киномрэ я актер Жалнин Ярослав, телевиденэм, циркым, кином я актер Гусенгаджиев Мухътар сымэ гъэщIэгъуэн куэд къыджаIэжащ, я IэщIагъэм и щэхухэм дыхагъэгъуэзащ. Хуабжьу гукъинэж хъуащ Псыхуабэрэ Абхъазымрэ я КВН гупхэм я лIыкIуэхэр къызэрытхыхьар. Абыхэми псалъэмакъ щхьэпэ драгъэдэIуащ.
«Мэшыкъуэ-2013» зэхыхьэр хуабжьу гъэщIэгъуэну йокIуэкI, лекцэ зэмылIэужьыгъуэхэм щIэс зэныбжьэгъухэр къыщIэкIыжа нэужь, зэдогуашэри, дэнэкIэ сыт щекIуэ-кIми зэрощIэ. Пщэдджыжьым сыхьэтипщIым щыщIэдзауэ, пщыхьэщхьэр хэкIуэтэху зы дакъикъи лейуэ диIэкъым, егъэджэныгъэ дерсхэмрэ лекцэ къыхэхахэмрэ йокIуэкI. КъищынэмыщIауэ, абыхэм жыджэру, псалъэмакъым уи гупсысэр къыщыбгъэлъагъуэу ухэтын хуейщ, иужькIэ сэбэп къыпхуэхъужыну гулъытэхэр зэхуэпхьэсын папщIэ.
Щомахуэ Залинэ,
«Адыгэ псалъэ» газетым и корреспондент.
Псыхуабэ къалэ
